  Виталий Пронин Город котырысь но школаосысь лагерьёс азе Роспотребнадзор одӥг кадь куронъёс пуктӥз. Школаос гужем ужаны быгатозы, дэмланъёсты чаклазы ке гинэ. Лагерьёс оско, туэ но дышем сямен ужаны быгатозы шуыса.Котькуд ар Алнаш ёросысь Писэйгурт школаын 2 смена лагерь ортчыто. Оско, туэ но дышем сямен ужаны быгатозы шуыса.1-тӥ июльысен 55 покчиос понна тазалыкез кыдатӥсь лагерь усьтӥськыны кулэ, бӧрысь 8-тӥ-11-тӥ классъёсысь 50 дышетскисьёс лагерязы ужалозы но шутэтскозы. — Лагерьёсмес усьтыны ми кылем арлэн пумаз ик дасесь вал ни, — вераз Писэйгурт школалэн директорез Николай Петрович Чекин. — Вань программаосты, документъёсты лэсьтӥмы. Нош али пукиськомы, витиськомы, мар милем шуозы: быгатомы-а усьтӥськыны 1-тӥ пӧсьтолэзе, ум-а. Жаляса верано, ми асьмеос кылдэм югдурез нокызьы ум тупатэ: ваньмыз умой луиз ке, выль висисьёс ӧз ке кылдэ... Николай Петрович Роспотребнадзорлэн куронъёсыныз тодматскиз ни, выль ужан амалъёс сое уг кышкато. — Малпасько, шугъяськонъёс трос уз луэ: школаез, тусьты-пуньыез котьку сямен ик ӟеч миськозы, антисептикъёсмы вань, маска дӥсяны нокин уз пумитъяськы, но пиналъёс соослэсь акыльтозы ик, дыр. Секытгес луоз столовоен: 1 но ӝыны метр дистанция возёно бере, огвакытэ быдэс лагерьысь пиналъёсты сюдыны уз пӧрмы. Утчалом, амалъёс шедёзы. Адямиос со быдӟа война пыр ортчыны быгатӥзы, ми но вань шуг-секытъёсты вормомы. Коронавируслы эскерыны кулэ лагерьын ужасьёсты, но таиз пумысен нокыӵе ивор ӧвӧл на: кытын анализъёс басьтозы гурт школаосысь дышетӥсьёслэсь? Кӧня нунал ӵоже соос дась луозы? Мария Емельянова Теги: лагерь Нылпиос  